觀出日
作者：李廌
朝代：宋

paragraphs: 蒼崖觀出日，依稀自扶桑。
初如浴咸池，蒼蒼或凉凉。
漸若賓暘谷，赫赫復煌煌。
海濱升霞彩，貫地萬丈長。
攝提御天衢，一照明萬方。
不願發五色，不必呈九光。
無用現重輪，無貴珥青黄。
吾心願吾君，盛德如朝陽。
照臨冒下土，威名燭無疆。
不復迭而微，常進熾而昌。
蟻行理雖切，丸跳比亦狂。
病夫喜壯觀，蓬心遂恢張。
異時環堵宮，但見生東牆。